Eintlik is hierdie werk die derde druk van De Villiers se meer bekende Nederlands vir Suid-Afrika, wat hy in 1956 in opdrag van die Suid-Afrikaanse Akademie vir Wetenskap en Kuns uitgegee het, met die oog daarop om die studie van Nederlands aan die Suid-Afrikaanse skole en universiteite te bevorder.
Hierdie werkie het beslis gewen aan helderheid en insiggewendheid in die omwerking: oral is daar blyke van groter besinking. En tog bly die werk in hoofsaak 'n kursoriese oorsig van die twee tale in hulle herkoms en struktuur. Hierdie bondigheid bring mee dat in verskillende hoofstukke 'n hele boel dinge saamgepers is sonder dat breedvoeriger ingegaan kon word op bepaalde belangrike aspekte. So byvoorbeeld word in die behandeling van die ontstaan van Afrikaans feitlik geen aandag gegee nie aan die homogeniteit van die wegtrekkende ‘Afrikanervolk’ (ook in hulle taal) teenoor die meer heterogene Fort-inwoners. Ook die feit dat hulle van die Fort af weg beweeg voordat die eerste Maleis-Portugese slawe aankom, is van deurslaggewende belang, maar word nie genoem nie. En dié gegewens is tog nodig by 'n begryplike beeld van Afrikaans in sy ontstaan.
Ook later i.v.m. die Vormleer, meer bepaald die betekenisleer, vra 'n mens jouself af of dit billik is om op so 'n beknopte wyse te werk te gaan en dan 'n beeld te probeer skep wat tog nie oral duidelik kan wees nie, en soms selfs skeef kan groei by die oningewyde.
Alles in aanmerking geneem, meen ek egter wel dat hierdie werk veel bruikbaarder is as die vorige twee drukke. Sou dit by ons in Suid-Afrika 'n beter kennis van Nederlands meebring, het die skrywer baie bereik.
By 'n herdruk kan die drukfoute (en andere!) gerus verwyder word; in die eerste 13 bladsye kom daar nie minder nie as 8 voor!